Барбовал капсулалар – medu.uz – Дорилар ҳақида маълумотлар ўзбек тилида\nHome Йўриқномалар Барбовал капсулалар\nПрепаратнинг савдо номи: Барбовал\nТаъсир этувчи моддалар: α-бромизовалериан кислотасининг этил эфири, изовалериан кислотасининг ментил эфиридаги ментол эритмаси, фенобарбитал.\nфаол моддалар: α-бромизовалериан кислотасининг этил эфири – 10 мг, изовалериан кислотасининг ментил эфиридаги ментол эритмаси – 46 мг, фенобарбитал – 9,8 мг;\nёрдамчи моддалар: канакунжут мойи, лактоза моногидрати (200), микрокристалл целлюлоза 102, кросповидон, кальций стеарати, сувсиз коллоид кремний диоксиди.\nТаърифи: қопқоқчаси кўк рангли, корпуси оқ рангли капалак тасвири туширилган ёки туширилмаган №0 қаттиқ желатин капсулалар.\nКапсула ичидагиси – оқ ёки деярли оқ рангли бир хил кукун.\nФармакотерапевтик гуруҳи: Ухлатувчи ва седатив препаратлар. Барбитуратларнинг мажмуавий препаратлари.\nБарбовал – терапевтик таъсири унинг таркибига кирувчи компонентларнинг фармакологик хусусиятлари билан боғлиқ мажмуавий дори воситасидир.\nα-бромизовалериан кислотасининг этил эфири нерв тизимининг марказий бўлимларида рефлектор қўзғалувчанликни пасайиши ва бош мия пўстлоғи ва пўстлоқ ости структураларидаги нейронларда тормозланиш жараёнларини кучайиши, шунингдек марказий қон томирларни ҳаракатлантирувчи марказларнинг фаоллигини пасайиши ва силлиқ мушакларга бевосита спазмолитик таъсир билан боғлиқ рефлектор, тинчлантирувчи ва спазмолитик таъсир кўрсатади.\nФенобарбитал ўрта ва узунчоқ миянинг ретикуляр формацияси марказларининг катта ярим шарларнинг пўстлоқ қисмига фаоллаштирувчи таъсирини сусайтиради, шу орқали бош мия пўстлоғи ва пўстлоқ ости структураларига қўзғатувчи таъсир оқимини камайтиради. Фаоллаштирувчи таъсирни камайиши дозага қараб тинчлантирувчи, транквилизация қилувчи ва ухлатувчи самара кўрсатади. Барбовал умумий артериал босимни пасайтириб, қон томирлар, айниқса юракнинг қон томирларининг спазмларини бартараф этиб ва олдини олиб, қон томирларни ҳаракатлантирувчи марказларга, коронар ва периферик қон томирларга қўзғатувчи таъсирни камайтиради.\nИзовалериан кислотасининг ментил эфиридаги ментол эритмаси марказий нерв тизимига тинчлантирувчи таъсир кўрсатади, меъда ва ичакнинг перистальтикасини секинлаштиради, метеоризмни камайтиради, шунингдек ўртача рефлектор қон томирларни кенгайтирувчи ва спазмолитик таъсир кўрсатади.\nЮқори қўзғалувчанлик, уйқусизлик билан кечувчи неврозлар; истерия; стенокардиянинг енгил хуружлари, бошланғич босқичдари артериал гипертензия; функционал генезли тахикардия; меъда ва ичак спазмлари, метеоризмда қўлланади.\nБарбовал ичга қабул қилинади. Катталарга одатда 1-2 капсуладан суткада 2-3 марта 10-15 кун давомида буюрилади. Препаратни овқатланишдан 20-30 минут олдин қабул қилган афзал. 10-15 кун танаффусдан кейин даволаш курсини такрорлаш мумкин. Максимал суткалик доза – 6 капсула.\nПрепарат одатда яхши ўзлаштирилади. Қуйидаги ножўя реакциялар ривожланиши мумкин:\nовқат ҳазм қилиш тизими томонидан: қабзият, эпигастрал соҳада оғирлик ҳисси, узоқ вақт қўлланилганда – жигар фаолиятини бузилиши, кўнгил айниши, қусиш;\nнерв тизими томонидан: ҳолсизлик, атаксия, ҳаракат координациясини бузилиши, нистагм, галлюцинациялар, парадоксал қўзғалиш, диққатни жамлашни пасайиши, толиқиш, реакцияларни секинлашиши, бош оғриғи, когнитив бузилишлар, онгни чалкашиши, уйқучанлик, енгил бош айланиши;\nқон яратиш аъзолари томонидан: анемия, тромбоцитопения, агранулоцитоз;\nиммун тизими томонидан: ўта юқори сезувчанлик реакциялари, шу жумладан ангионевротик шиш, аллергик реакциялар, шу жумладан тери тошмаси, қичишиш, эшакеми;\nтаянч-ҳаракат аппарати томонидан: фенобарбитал сақловчи воситаларни узоқ вақт қўллаганда остеогенезни бузилиши хавфи мавжуд;\nБром сақловчи препаратларни узоқ вақт қўллаш бром билан заҳарланишга олиб келиши мумкин, у қуйидаги симптомлар билан характерланади: марказий нерв тизимини бостирилиши, депрессив кайфият, онгни чалкашиши, атаксия, апатия, конъюнктивит, ринит, кўз ёши оқиши, акне ёки пурпура.\nПрепаратнинг бирон-бир компонентларига юқори сезувчанлик, жигар ва буйрак етишмовчилиги, жигар порфирияси, яққол артериал гипотензия, ўткир миокард инфаркти, оғир юрак етишмовчилиги, қандли диабет, депрессия, миастения, алкоголизм, наркотик ва медикаментоз қарамлик, ҳансираш билан кечувчи респиратор касалликлар, обструктив синдромда қўллаш мумкин эмас. Препаратни болалар, ҳомиладор ва эмизикли аёлларда қўллаш мумкин эмас.\nНейролептиклар ва транквилизаторлар билан бир вақтда қўллаганда препаратнинг ҳар бир компонентини потенция қилади, марказий нерв тизимини рағбатлантирувчилар билан эса – таъсирини сусайтиради. Ўзининг таркибида барбитурат кислотасининг ҳосиласини сақловчи Барбовал маҳаллий оғриқсизлантирувчи, оғриқ қолдирувчи ва ухлатувчи воситаларнинг самараларини кучайтиради. Алкоголь препаратнинг самарасини кучайтиради ва унинг токсиклигини ошириши мумкин. Вальпроат кислотасининг препаратларини қўллаш фонида препаратнинг таъсири кучаяди. Барбовалнинг таркибида фенобарбитални мавжудлиги жигар ферментларини индукция қилиши мумкин ва жигарда метаболизмга учрайдиган медикаментлар (кумарин ҳосилалари – билвосита антикоагулянтлар, гризеофульвин, глюкокортикоидлар, перорал ҳомиладорликка қарши воситалар, юрак гликозидлари, микробларга қарши, вирусларга қарши, замбуруғларга, тутқаноққа қарши, тиришишга қарши, психотроп, перорал қанд даражасини пасайтирувчи, гормонал, иммуносупрессив, цитосатик, антиаритмик, антигипертензив дори воситалари) билан бир вақтда қўллаш номаъқул ҳисобланади, чунки метаболизмнинг юқори даражаси натижасида уларнинг самарадорлиги пасаяди.\nМАО ингибиторлари фенобарбиталнинг самарасини узайтиради. Рифампицин фенобарбиталнинг самарасини пасайтириши мумкин.\nФенобарбитални олтин препаратлари билан бир вақтда қўллаганда буйракларни шикастланиши хавфи ошади.\nФенобарбитални ностероид яллиғланишга қарши препаратлар билан узоқ вақт бирга қўллаганда меъда яраси ва қон кетиши пайдо бўлиши хавфи мавжуд.\nФенобарбитални зидовудин билан бир вақтда қўллаш иккала препаратларнинг токсиклигини кучайтиради.\nПрепарат метотрексатнинг токсиклигини оширади. Препаратни қабул қилиш вақтида спиртли ичимликларни қабул қилишдан сақланиш керак.\nДори воситасининг таркибида фенобарбитални мавжудлиги Стивенс-Джонсон ва Лайелл синдромини ривожланиш хавфига олиб келиши мумкин, бунинг эҳтимоли даволашнинг биринчи хафтасида юқори. Медикаментоз қарамлик ривожланиши, организмда бромни тўпланиши ва бром билан заҳарланиш ривожланиши мумкинлиги туфайли, узоқ вақт қўллаш тавсия этилмайди. Препаратни қабул қилгандан кейин юрак соҳасидаги оғриқ ўтиб кетмаган ҳолларда ўткир коронар синдромни инкор этиш учун шифокорга мурожаат этиш керак. Препаратни декомпенсацияланган юрак еишмовчилиги, артериал гипотензия, гиперкинезлар, гипертиреоз, буйрак усти бези гипофункцияси, ўткир ва доимий оғриқлар, дори воситалари билан ўткир интоксикацияларда эҳтиёткорлик билан буюриш керак.\nПрепаратнинг таркибига кирувчи канакунжут мойи меъда томонидан бузилиш ва диарея чақириши мумкин.\nПрепарат лактоза сақлайди, шунинг учун галактозани ўзлаштираолмасликнинг кам учрайдиган наслий шакллари, лактаза етишмовчилиги ёки глюкозо-галактоз мальабсорбцияси синдроми бўлган пациентларда препаратни қўллаш мумкин эмас.\nПрепаратни ҳомиладорлик ва эмизиш давридаги аёлларда қўллаш мумкин эмас.\nБолаларда қўллаш тажрибаси йўқ, шунинг учун уни педиатрик амалиётда қўлланилмайди.\nАвтотранспортни ёки бошқа механизмларни бошқарганда реакция тезлигига таъсир қилиш қобилияти\nПрепарат уйқучанлик ва бош айланиши чақириши мумкин, шунинг учун даволаш даврида пациентларга хавфли механизмлар билан ишлаш ва транспорт воситаларини бошқариш тавсия этилмайди.\nУзоқ вақт ёки тез-тез қўлланилганда препарат тўпланиши мумкин, бу дозани ошириб юборилишининг клиник кўринишларига олиб келиши мумкин, хусусан:\nМНТ рағбатлантирувчилари (кофеин, кордиамин) ни қўллаш билан бартараф этиладиган марказий нерв тизимини сусайиши;\nнистагм, атаксия, артериал босимни пасайиши, қон формуласидаги оғишлар.\nБром билан сурункали заҳарланишнинг кўринишлари бўлиб қуйидагилар ҳисобланади: депрессия, апатия, ринит, конъюнктивит, геморрагик диатез, ҳаракат координациясини бузилиши. Мазкур кўринишларни бартараф этиш учун симптоматик даволаш буюрилади.\nПрепаратни узоқ вақт доимий қўллаш кўникиб қолиш, медикаментоз қарамлик, абстинент синдромни, қўллашни тўсатдан тўхтатиш эса – бекор қилиш синдромини чақириши мумкин. Препаратни узоқ вақт қўллаш айрим ҳолларда кутилаётган седация ўрнига психодинамик фаолликни кучайиши билан кечади.\nДозани ошириб юборилишининг симптомлари: нафасни ҳатто тўхташигача сусайиши; марказий нерв тизимини ҳатто комагача бостирилиши; юрак-қон томир тизимини сусайиши, шу жумладан ритмни бузилишлари, артериал босимни ҳатто коллаптоид ҳолатгача пасайиши; кўнгил айниши, ҳолсизлик, тана ҳароратини пасайиши, диурезни камайиши.\n10 капсуладан рангсиз поливинилхлорид плёнка ва босма алюмин фольгали блистерда.\n1 ёки 3 блистердан қўллаш бўйича йўриқномаси билан картон қутига жойланади.\n25° дан юқори бўлмаган ҳароратда сақлансин.


Galaxy C9 Pro — Samsung'нинг 6 Гб оператив хотирали илк смартфони - XABARDOR.UZ\nПекинда Samsung компанияси ўзининг 6 Гб оператив хотирага эга илк смартфонини намойиш қилди. Бу ҳақида компаниянинг расмий сайтида маълум қилинди.\nGalaxy C9 Pro қурилмасининг техник хусусиятларига келадиган бўлсак, у 8 ядроли Snapdragon 653 процессори, Adreno 510 график тезлатгичи ва 6 Гб оператив хотира билан таъминланган.\nЯнги смартфоннинг 6 дюймли экрани, шунингдек 16 мегапикселли камера компаниянинг қолган қурилмалари фонида бироз ўзгача кўринади. Бу йил Сеулда одатий сенсорлардан воз кечишга қарор қилинди ва уларнинг ўрнига 13 Мп'ли матрицалар қўлланди. Манбага кўра, у Galaxy S6 ёки Galaxy Note 5 даражасида тасвирга олишга қодир.\nТақдимотда Cirrus Logic компаниясининг смартфонга интеграциялаштирилган DAC'ига алоҳида эътибор қаратишди. Ишлаб чиқарувчи у туфайли смартфон ўз эгасини сифатли товуш тизими билан хурсанд қилишига ишонч билдирди.\nSamsung Galaxy C9 Pro смартфонининг чакана нархи тахминан 470 АҚШ долларини ташкил қилади. Янги қурилма сотувлари 11 ноябрда йўлга қўйилади, лекин ҳозирча фақат Хитойда.


Иордан дарёси Ғарбий соҳилида Исроил қўшинлари Фаластиннинг Назлат Исса қишлоғидаги ўнлаб магазинлар ва бозорларни улар ғайриқонуний қурилган дея, бузишга киришдилар.\n12 декабр 2019, Тошкент вақти: 16:36\nФаластинликлар исроиллик аскарларни тошбўрон билан кутиб олдилар. Бунга жавобан қўшинлар кўздан ёш оқизувчи газ ишлатдилар.\nҒарбий соҳилдаги бошқа фаластин қишлоғида ҳарбийлар экстремистик гуруҳлардан бири жангарисига тегишли уйни бузиб ташладилар.\nШу бугун “Ислом жиҳоди” жанговар гуруҳи икки жангариси Исроил қамоқхонасидан қочиб кетганлиги маълум бўлди. Қўшинлар ва полиция қочиб кетганларни қидирмоқда.


БМТ ижтимоий ҳимоя тизимини ислоҳ қилишда қатнашади » Muzlik.uz - O‘zbekiston yangiliklari\nЎзбекистон бош вазири ўринбосари Азиз Абдуҳакимов ва БМТнинг мамлакатдаги доимий вакили Ҳелена Фрейзер 11 ноябрь куни Тошкентда ижтимоий ҳимоя бўйича қўшма дастурни амалга ошириш тўғрисидаги келишувни имзолади. Мазкур ҳужжат ҳеч кимни эътибордан четда қолдирмаслик мақсадида аҳолининг ижтимоий жиҳатдан энг заиф бўлган қатламларига ижтимоий ёрдам кўрсатиш борасидаги устувор йўналишларни белгилаб беради, дейилади БМТнинг Ўзбекистондаги ваколатхонаси сайтида. Сўнгги йилларда Ўзбекистон йиллик ялпи ички маҳсулотининг 6−9 фоизини ижтимоий ҳимоя хизматларига йўналтириб келмоқда. Шунга қарамасдан тизимда унинг самарадорлигига салбий таъсир кўрсатувчи тўсиқлар мавжуд. Масалан, ижтимоий ҳимоя вазифалари ҳозирги кунда бир нечта вазирликлар ва идоралар зиммасида бўлиб, тарқоқ ҳолдадир. Бу эса, ҳимояга муҳтож инсонлар ва оилаларни танг вазиятлардан чиқариш учун зарур бўладиган умумий қарашлар ва комплекс ёндошувлар йўқлигига олиб келади. Дунё тажрибаси шуни кўрсатадики, мамлакатда давом этаётган ижтимоий-иқтисодий ислоҳотлар баъзи ижтимоий жиҳатдан заиф аҳоли қатламлари учун қисқа муддатли кучли таъсирни юзага келтириши мумкин. Шу боис бундай инсонларга кучли ижтимоий ҳимоя тизими орқали ёрдам кўрсатиш зарур. "Газета.uz"да реклама Бу борада, БМТ ҳамда Ўзбекистон Ҳукумати мамлакатнинг ижтимоий ҳимоя тизимини ислоҳ қилиш дастурини биргаликда амалга оширишга келишдилар. Дастурнинг мақсади юқори сифатли ижтимоий ҳимоя хизматлари барча инсонлар учун бутун умрлари давомида кўрсатилишини таъминлашдан иборат. Дастур ассоий эътиборни қуйидаги учта устувор йўналишларга қаратади: ижтимоий ҳимоя бўйича ягона давлат органини ташкил этиш орқали ижтимоий ҳимоя вазифалари турли вазирликлар ва идоралар ўртасида тарқоқ ҳолда эканлиги муаммосини ҳал қилиш; халқаро стандартларга мос равишда кенг қамровли миллий ижтимоий ҳимоя стратегиясини ишлаб чиқиш. Мазкур жараён ижтимоий ҳимоя тушунчасини хайрияга асосланган ёндошувдан инсон ҳуқуқларига асосланган ёндошув сифатида англашга ўтказишга урғу бериши кўзда тутилган; ногиронлиги бўлган инсонларга ижтимоий ҳимояни тақдим этишда «нафақалар + хизматлар» интеграллашган ёндошувини синов тариқасида амалга ошириш. Қўшма дастур Ногиронлиги бўлган инсонлар ҳуқуқлари тзғрисидаги конвенцияни ратификация қилиш ҳамда Фаолиятнинг халқаро классификациясини жорий этиш орқали ногиронлиги бўлган инсонларнинг ҳуқуқларини янада кенгроқ таъминлаш ва уларнинг ҳаётларини сезиларли даражада яхшилашга эътибор қаратади. Умумий қиймати икки миллион АҚШ долларига тенг бўлган қўшма дастур БМТ томонидан молиялаштирилувчи 24 та муваффаққиятли лойиҳалардан бири бўлиб, уларни танлаш жараёнида жаъми 114 та таклиф ўрганиб чиқилди. Қўшма дастур кейинги икки йил давомида амалга оширилади. Қўшма дастур Ўзбекистон Вазирлар Маҳкамаси, Бош Прократура, турли вазирликлар ҳамда фуқаролик жамияти ташкилотлари билан биргаликда амалга оширилиши кўзда тутилган. БМТнинг учта агентлиги — Халқаро меҳнат ташкилоти (ХМТ), БМТ Тараққиёт дастури (БМТТД) ва БМТ Болалар жамғармаси (ЮНИСЕФ) ўз тажрибалари ва салоҳиятлари доирасида ушбу лойиҳанинг амалга оширилишида кўмак берадилар.\nИжтимоий ҳимояга жавобгар вазирлик тузилади\nЎзМУ ва ЮНИСЕФ ижтимоий соҳа ходимларини тайёрлаш тизимини такомиллаштиради


"Ўзга сайёралик мушук" "Инстаграм" юлдузига айланди\n12:05 / 16.06.2015\nМатилда исмли, ўзга сайёралик лақабини олган мушук Instagram ижтимоий тармоғида юлдузга айланди. The Daily Mirror нашрининг ёзишича, икки ойдан камроқ муддат ичида мазкур мушукнингсаҳифаси 30 мингдан ортиқ фолловерга эга бўлди.\nМатилданинг бошқа мушуклардан фарқли томони – унинг туғма кўз касаллиги. Касаллик туфайли хрусталсифат кўзи бўртиб чиққан. Мазкур сабаб билан у кўриш қобилиятини йўқотган ва тез орада унинг кўзи операция қилиб бутунлай олиб ташланиши керак бўлади. Ҳозирча мушукнинг қайси мамлакатда яшашига аниқлик киритилмаган.\n10 куни Матилданинг хўжайинлари махсус сайт орқали унинг кўзини операция қилдириш учун пул йиғишни бошлади. Хайрия ҳаракатлари натижасида мушук эгалари зарур бўлган 2,5 минг долларни 4 кун ичидаёқ тўплаб бўлишди. Мазкур маблағнинг 25 фоизи хайрия учун сарфланса, қолган пуллар Матилданинг кўзи учун махсус томчи ва бошқа тиббий дорилар учун сарфланади.\nМаълумот учун, бу биринчи туғма касаллиги сабаб Instagram тармоғида машҳур бўлган мушук эмас. Май охирларига келиб АҚШдаги Ру лақабли иккита кафтли мушук Instagram`да бир ой ичида 50 мингга яқин фолловер йиғгани (ҳозирда бу кўрсаткич 144 минг) хабар қилинганди.


Наврўз гули - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 08 Август 2017\tКӯришлар: 713\nШу кунгача адибнинг "Шохи чанор", "Баъд аз сари падар", "Пиёлаи шикаста", "Аспи бобом", "Косаи давр", "Майдон", "Гардиши девбод" каби ўндан ортиқ асарлари китобхонлар томонидан хушнудлик билан қабул қилинган. Ёзувчининг кичкинтойларга бағишланган "Ман ошнои ту, ту ошнои ман", "Гиряи хирс" сингари ажойиб ҳикоялари ҳозирги болалар қўлидан тушмай, завқ-шавқ билан мутолаа қилиб келинмоқда.\nАбдулҳамид Самадов шу кунларда ўзининг қутлуғ 70 ёшини нишонламоқда. Биз адибни тожикистонлик барча ўзбек китобхонлари номидан қутлаб, қуйида унинг қаламига мансуб "Наврўз гули" асаридан парчани эътиборингизга ҳавола қилмоқдамиз.\nБолалик айёмидан бирга ўсган қишлоқ, Нигор булоғи, ям-яшил тепаликлар, Сафедоб дарёси каби ҳамиша кўз олдимда ширин-ширин намоён бўладиган дўстим - Далер бирор мактабда ўқимаган, зеро, у уч яшарлигида инсон зоти учун зарур ва хос ҳисобланган икки хислат - гапириш ва эшитиш ҳиссидан маҳрум бўлган. Аммо у ўзи ва отасининг номини хатосиз ёза олади, ҳар йили бошқалар каби ука-ю сингиллари учун рўзнома-ю ойномаларга обуна бўлади… Далернинг аччиқ қисматидан воқиф бўлганлар шўхлиги унинг бошига етган, бадбахтлик олиб келган, дейишади. Аниқроғи, ёзнинг иссиқ бир кунида у онасини ғафлатда қолдириб, ҳовлилари ёнидан оқиб ўтадиган дарё томон капалак мисол ошиқади. Болакай соҳилда лой тупроқдан ясалган уйча атрофига ўт-ўланлардан ниҳоллар ўтқазиб, сув олиб келмоқчи бўлади. Аммо… аммо ногаҳон сувга тушиб кетади. Ўша ерда ҳозир бўлганлар қий-чув кўтаришиб, Далерни қутқармоқчи бўлишади, лекин тўлқинлар забти улардан кучлилик қилади. Хайриятки, бир қизалоқ чопқиллаб бориб, тегирмончига бу ҳақда хабар беради. Кийим-бошлари, қошу киприклари, сочу соқоллари ун гардидан оқарган бир неча киши шамолдай елиб, бир лаҳзада анҳор бўйида пайдо бўлишади. Аммо, ҳайҳот, улар куппа-кундузи, ёруғ-равшан кунда болакайнинг ўлимига гувоҳ бўлишларини ҳис этишиб, даҳшатдан калаваларининг учини йўқотиб қўйишади. Ахир, тегирмон нави норасида гўдакни аждаҳодай ўз домига тортиб борарди. Шиддатли сув зарбидан ҳаракатга келиб, зил-замбил тегирмон тошини айлантирадиган бақувват парда домидан тирик чиқиш, худди ҳаллож чиғириғидан заррача бўлсин, зарар кўрмай ўтган инсон ҳақидаги афсонага ўхшарди. Кекса тегирмончи кўз очиб-юмгунча шаҳхонага етиб келди, ўзини у ерга ташлаб, кўпикли гирдоб қучоғидан ҳушсиз болакайни дарҳол соҳилга олиб чиқди ва юраги-ю қорнини уқалашга киришди. Болакайнинг оғзи-бурнидан сув отилиб чиқди, сўнгра бўйни аранг ҳаракатга келди, лабларига қон югурди.\n-Жони бор! -қувончга тўлиб пичирлади кекса тегирмончи ва гўдакнинг томир уришини кўздан кечирди.\n-Бахти чопибди… Ҳм, тегирмон парраги домидан тирик чиқмоқ ҳазил гап эмас, гўё онадан қайта туғилди. Иншооллоҳ, бу бола узоқ умр кўради.\n-"Чиқмаган жондан умид", дейишган, -луқма ташлади воқеа гувоҳларидан бири. -Сув, ўт - офат, ишқилиб, бирор зиён етказмаган бўлса, яхши.\nДалер ана шу ҳодиса касофати боис, кару гунг бўлиб қолди. Ота-онаси уни даволатиш учун кўп елиб-югуришди, аммо фойдаси бўлмади.\nДастлабки йиллар Далер кару гунг эканлигига парво қилмасди. Йўқ, эҳтимол, бизнинг назаримизда шундай туюлгандир. Аслида у ғам чекар, азоб тортарди, аммо аламини ичига ютар, юзага чиқармасди. Кураш, эшак пойгалари, югуриш, сузиш пайтларида агар ғолиб чиқса, кун бўйи хушу хурсанд юрар, лабу кўзлари, қўлу бармоқлари имо-ишораси билан ютуқларидан бизга ҳикоя қиларди. Мабодо ўйин давомида бирор бола шаккоклик қилса, ғирромлик қилса, ҳатто, укаси бўлса ҳам Далернинг ўткир нигоҳларидан четда қолмас, бу адолатсизликни дарҳол пайқар ва гуноҳкор, шубҳасиз, танбеҳ эшитар ёки қулоғи чўзиларди. У қишлоқ болаларининг юриш-туришлари, хатти-ҳаракатларининг қаттиққўл ҳаками эди ва ёлғону фирибдан жуда-жуда ранжирди.\nМактаб ёшига етдик. Ўқув йилининг биринчи куни Далер учун ҳам байрам эди. У чошгоҳда гузар болалари каби янги кийим-бош кийиб, қўлида портфели билан мактабда ҳозир бўлди ва жигарранг сумкасини очиб, дафтару қаламни муаллимларга кўрсатди, "гунгон" тили билан ўқиб, соч қўйган одам, яъни олим бўлишини тушунтирди.\n-Эсиз бола, - пичирлади бизни саф тортишга чорлаётган бир муаллим. -Қалби - орзу-умидларга тўла, фаросатли…\nДалер муаллимнинг қиёфаси ва лаблари қимирлашидан ниманидир сезди чамаси, бироз паришон бўлди, биздан унинг нима деганини сўради.\n-Мақсадинг олижаноб! - бош бармоғини унга кўрсатиб тушунтирди муаллимнинг ўзи ва совуқ "оҳ" тортди:\n-Шу ақлу фаросат билан кошки тилинг бўлсайди…\nДалернинг кўзлари хушнудлик билан чақнади. У қувончдан терисига сиғмас, "Кўрдиларингми, муаллим нима деди?" - дея ишора қиларди. Ахир, у одамларнинг кўзлари чақнаши, лабларининг қимирлаши, қўлларининг ҳаракатига ишонар, уларнинг мақсад-ниятларини фақат ана шу нарсалардан ўқий оларди. Биз ҳам унинг ўзимиз ҳақидаги фикру андишаларини қиёфаси, лаб ифодаси, бармоқлари ва гунгона садоларидан фаҳмлаб олардик. Агар Далер кимгадир ишора қилиб, "воҳ" деса, бу яхшилик ифодаси, яъни яхши инсон деган маънони билдирарди. Мабодо юзи буришиб, лабидан "пулт" сўзи чиқса, димоғи куйиб, гуноҳкор томон қўл силтар ва бу ёмон бола, у билан гаплашиш фойдасиз, деган маънони ифодаларди. Бу ҳолатда "ёмон бола" аламдан ёрилса ҳам Далернинг фикрини инкор этиш, ўзини оқлаш учун оғиз очмасди, зеро, бунинг фойдаси йўқ. Бундай лаҳзаларда Далер оловланиб, лаблари пирпирар, кўзлари ўйнар ва қўллари калавадек айланиб, "ёмон бола"нинг яна бир неча гуноҳини фош этарди. Ҳа, саф тортиб, шоду хандон мактабга бордик. Байрамона кийинган муаллимлар бизларни мактаб ҳовлисида қарши олишди. Кутилмаганда улар Далерни кўриб, маъноли табассум қилишди ва директорга ниманидир тушунтиришди. У бир дам ўйланиб турди-ю, кейин деди:\n-Қайси синфга кирса, ихтиёри, ранжитманглар. Ҳа, кўнгли нозик, кейин ўзи тушуниб етади.\nБирор соат ўтмай, жингалаксоч қизалоқ қўлида сап-сариқ қўнғироқ кўтарган муаллима билан мактаб ҳовлисига кириб келди ва уялинқираб, узундан-узоқ қўнғироқ чалди. Бу биринчи қўнғироқ эди. Далер биз билан бирга синфга кирди ва менинг ёнимга ўтирди. Дарс бошланди. Муаллима бизга ўтириш, гаплашиш, ўзимизни қандай тутиш одобини тушунтирди. Ҳаммамиз жимгина, диққат билан унинг оғзидан кўз узмай, гапларини тинглардик. Мен кўз қири билан Далерга қарадим. У гўё игна устида ўтиргандай нотинч, хаёллари сочилган эди. Ногаҳон менга юзланди ва "Муаллима мен ҳақимда гапиряптими?" - дегандай жиддий ишора қилди. Бош силкитдим. Далер тинчланди, аммо хижолатдан юзларига қизиллик югурди, пешонасида тер томчилари пайдо бўлди. Танаффус учун қўнғироқ чалиниб, муаллима синфдан чиққач, болалар ғала-ғовур кўтаришиб, ўринларидан қўзғалишганда у ҳайрон бўлиб кунчковлик билан уларнинг қиёфаларига тикилди. Унга ҳеч гап бўлмаганлигини, ҳар қирқ беш минутдан кейин танаффус бўлишини тушунтиришди. Далер индамади, аммо мўйсафид мисол бир зум ўйга толди, сўнгра сумкасини кўтариб синфдан чиқди. Орқасидан югуриб бориб, елкасига қўлимни қўйдим. У димоғи куйган бир ҳолатда "Нима дейсан?" -деган маънода юзимга тикилди. Мен бирор марта бўлсин, унинг кўзларини бу даражада маҳзун кўрмагандим. Ҳа, кўзлари қизаринқираб, бироз намланган, лаблари эса, пир-пир учарди. Ҳеч нарса демадим. У ранжигандек қўл силтаб қайтди ва бошини қуйи эгди. Хаёлимда бир соатлик шубҳа-ю азоб уни ниҳоят хаста қилиб, шикастлаган эди.\n-Ҳа, «бир соатда мактабни битирди». Ишора-ла орқасидан пичинг отишди, катта ёшдаги беғам болалар. Аммо Далер бунга эътибор ҳам бермади. Кару гунгларнинг бу дунёдаги топган бойликлари ана шу экан. Улар дилозор одамларнинг турли хил аччиқ-чучук гапларини на эшитишади ва на азобини чекишади.\nДалер бир неча кун ўйинимизга қўшилмай юрди. Ниҳоят, бир куни Сафедоб соҳилида юмшоқ ва иссиқ қумга чўзилиб ётганимизда жимгина келди-ю, кийимларини ечиб, ёнимизга ўтирди, сўнгра ўқишимиздан сўради.\nБолалар қўл кафтлари билан тупроқни текислаб, унинг устига бармоқлари билан ўрганган ҳарфларини ёзишди. У шавқ ила ҳарфларга узоқ тикилди, кейин қўлини силтаганича ўрнидан турди-ю, ўзини сойнинг совуққина сувига ташлади ва сузиб соҳилнинг нариги томонига ўтди. Эҳтимол, ҳаловатбахш муздек сув унинг аламини, юрак оловини пасайтиргандир. Ё ким билади, у биздан яшириниб, сув остида ҳасрат ёшларини ҳам тўкиб олгандир. Бир неча ҳафтадан кейин биз ўз ному насабимизни ёзишни ўрганиб олгач, сой бўйида унга бу ҳақда имо-ишора билан тушунтирганимизда табассум қилди ва ҳаяжон-ла кафтлари билан тупроқни текислади. Ўзининг, отасининг номини ёзишимизни илтижо-ла ишора қилди. Илтимосини бажардик. Уни ажиб бир хаёл чулғаб олди. Хаёлга ботди, кейин биз ёзган сатрлар остига эҳтиётлик билан бармоқлари учи-ла ўзининг ва отасининг номини ёзди, қандай деган маънода бизга қаради.\n"Воҳ! -жавоб беришди болалар. -Зеҳнинг ўткир, калланг жойида".\nДалер болаларча қувончга тўлиб, ўша куни то қуёш ботгунча соҳилнинг текис қумлоқлари узра ўзи ва отасининг номини ёзишни машқ қилди.\nОрадан кўп йиллар ўтди. Энди бизнинг дўстимиз - Далер қалбидан ўқиш ўрнига Ватан ҳимояси - аскарлик хизматига бориш ишқи ўрин олганди. У қишлоқ йигитларини ҳарбий хизматга жўнатиш тантаналарида, албатта, иштирок этар, уларнинг қўлларини қисиб хайрлашар, бу билан сизлар бепарво кетаверинглар мен, албатта, орқаларингдан бораману киноларда кўрганларимиз, барча бадбашара, бурни қийшиқ фашистларни қириб ташлайман, деб тушунтиргандай бўларди. Бундай ҳолатларда унинг чақнаб турган кўзларидан ғазаб ва қасос учқунлари сочиларди. Йигитлар Ватан хизматини ўтаб қайтганларида, ўзини қўйгани жой тополмасди: уларнинг хонадонларига бориб, ҳар бирини бағрига қаттиқ босар, табриклар, кейин ҳарбий кийимларига ҳавас билан боқарди. Бунинг маъносини тушунган аскар йигитлар ҳам бош кийим, либосу ялтираб турган қоп-қора этикларини унга кийдиришар ва бундан Далернинг боши осмонга етарди. У ҳарбий кийимда қоматини тик тутиб, жасурона қадам ташлар, ғурур билан ҳозир бўлганларга боқарди: ярашдими? Катта ёшдагилар "воҳ!" -дея бош бармоқларини кўрсатишарди ва бундан у шунчалар хурсанд бўлардики, тасвирига қалам ожиз. Кейин ярим кечагача халқ ибораси билан айтганда, бир оёқда тик туриб, халққа хизмат қиларди: қўлга сув қуярди, дастурхон ёзарди, овқат келтирарди. Ёшу қариларга ҳам аскарликка боришини ва ана шундай чиройли кийимлар кийиб, "воҳ!", яъни гўзал ва бақувват бўлиб қайтишини тушунтирарди. Аммо бу орзу Далернинг қалбида ҳали ҳам орзулигича қолиб кетди…\nДалер барвақт колхозга аъзо бўлди. Бақувват, дасту панжали йигитнинг қишлоқ кўчаларида болакайлар билан беҳуда юриши азобу алам эди. Йўқ, Далер бекор ўтиришни истамасди. У доимо ҳамманинг дастёри эди. Бирор кампир ёки чолнинг ишини қўлидан олар, кимнингдир боғини суғорар, бошқа бировнинг томини ёпишга кўмаклашар, учинчи бир кишининг эса, уйини оқлаб берарди. Аммо кенг, барҳаво далада одамлар билан ишлаш, муомала қилиш унинг учун ҳузури жон эди. Биз ҳам дам олиш кунлари ва дарсдан кейин далага чиқар, Далер билан ёнма-ён туриб зовурларни тозалар, пахта ниҳоллари тагини юмшатардик ёки экинзорлардаги бегона ўтларни юлиш билан шуғулланардик. У бизнинг дийдоримиздан оғаларча шод бўлиб, танбал, дангаса эмаслигимиз учун эркалатиб қўярди. "Иш воҳ!" - насиҳат қилгандай тушунтирарди у. -Одамни хон, яъни бардам қилади". Албатта, бундай дамларда бизнинг лабларимизда кинояли кулги қўзғалар ва буни кўрган Далер худди хасдай ловуллаб ёнар ва фикрларини исботлаш учун бир неча ойлик иш давомида қуёшда тобланган мушакларини бизга намойиш этарди. Дарвоқе, меҳнат унинг фақат жисминигина эмас, балки фаросати, кийим-бошини ҳам ўзгартириб юборганди. У қорин қўйган, корчаллон, хушомадгўйларни ёқтирмас, турли хил имо-ишоралар билан уларни масхара қиларди. Далер мўйлов қўйиб, соқолини доимо дид билан қиртишлатиб юрар, далага ҳам тоза кийиниб келарди. Бунинг сабаби бор экану, биз эса бехабар.\nБир куни уриб Соҳибнинг оғзи-бурнини қонга бўягач, сир фош бўлди-қолди. Бунинг гуноҳкори Рухсора эди. Кулги-ю қаҳ-қаҳаси далани тўлдирадиган бу гўзал ва ўйноқи кўз, ширинсўз қиз бир куни Нигор булоғи лабида дугоналари гувоҳлигида Далерга ҳазиллашиб: "Агар менга "воҳ" машина, яъни "Волга" олиб берсанг, сендан бошқага тегмайман", -дебди. Ана шу ҳазил ишора Далернинг қалбига олов ёқиб, ишқ васвасасини солади. Эҳе, у вақтлар Далер хаёлида Рухсора каби паризод учун машинагина эмас, балки осмондаги юлдузни ҳам олиб беришга тайёр эди. Лекин бу савдодан бехабар хомхаёл Соҳиб Сафорат соҳилида Рухсора билан "Шоҳдухтар - шакар духтар" қўшиғини куйлайди, - бу ҳам ҳали ҳеч гап эмас, унинг юзига сув сепиб, чопиб бориб билагига қўл солган ҳам эдики, Далер худди осмон балосидай қаердандир пайдо бўлиб, унинг ёқасидан олади-ю сабзи-пиёзнинг нархини ҳам сўрамай, залворли муштлари билан унинг оғзи-бурнини қонга тўлдиради. Бир нафасда қўшиғу ўйин ўрнини қизларнинг ваҳимали қийқириқлари босиб кетади. Биз жон ҳолатда уларнинг орасига кириб, Далернинг қўлини зўрға Соҳибнинг ёқасидан ажратиб олдик. У ғазабининг зўридан худди безгак тутган касалдай дағ-дағ титрар, оловли кўзларини Соҳибдан узмасди, Соҳиб эса, нима бўлганини тушунмай, лолу ҳайрон, қонаган оғзи-бурнини рўмолчаси билан артиб: -Сўранглар-чи, нега у бадбахт мени сабабсиз урди экан? -деди.\n-Сен пурт, сенинг калланг йўқ! - ишора қилди Далер ва яна ўша кокилдарозга, яъни Рухсорага шунақа муомала қилсанг, бошинг танангдан жудо бўлади, дея тушунтирди. Ҳамма бирданига кулиб юборди. Бундан Далер янада аччиқланди ва шошганича Соҳибнинг бурни тагига келиб, ахир, биз жўра эмасми? -дея ишора қилди...\nБугун: 20-01-2020 20:28:38


Ним қоронғи хонадан ачимсиқ ҳид келар, деворлари захдан кўкариб кетганди гўё. Кичкинагина дарчадан милтирабгина ой нури тушиб туради. Бу ернинг “доимий мижозлари” учун кун билан туннинг фарқи йўқ, ҳукмронлик Вақтнинг қўлида. Фақат мустаҳкам бардош, чидам бўлса бас. Тақдирларини сабрнинг ҳукмига топширган улар.\nШундай хоналарнинг бирида ётган йигит даричадан тушаётган ёғдуга жимгина тикилиб, афсусу надоматга йўғрилган қисматига тан берган ҳолда, ёлғизликнинг қаттиқ болишига бошини қўйганча, онаси ҳақида ўйларди.\nУ билан ғойибона суҳбатлашарди: “...Онажон... билмадим, Сизга хат ёзишим ўринлими ё йўқ, орадан шунча йил ўтса-да, ҳеч унутолмаяпман. Бу ерда ўтказаётган ҳар кун, ҳар онида виждоннинг сўроқлари билан юзма-юз келиб, қалбимни кемириб бораётган аламли пушмонларга бутун борлиғим билан жавоб бераётганимни сўз билан етказолмайман. Ҳа, мен афсусдаман...\nОғриқсиз, қийноқсиз кечган дамларимни ҳеч эслолмайман. Зирқираётган танамни қучганча туни билан Сиз ҳақингизда хаёл сураман. “Онам нима қилаётган экан-а?” Ёстиғимнинг остида сақлаётган кичкинагина суратингизга боқаман. Сиз билан хаёлан суҳбатлашаман. Меҳр-муҳаббатга тўла нигоҳларингиз қаъридаги қайғу барибир ўзини сездириб туради. Гарчанд тилсиз суратингизга боқиб, тонггача сўзлашсамда, дардларим тугамайди гўё. Наҳотки, Сизни кўролмасам, маҳкам қучоқлаб, бағрингизга сингиб кетолмасам... Ё оёқларингизга йиқилиб, “Мени кечиринг, она” дея олмасам...\nҚанийди, шу кунлар тезроқ келсайди, қанийди, симиллаб оғриётган юрагимни ҳовучимга олсаму, муборак пойларингизга пояндоз айласам... Қанийди...!\nБиламан, Сиз шунда ҳам лом-мим демай, ҳар доимгидек, майин жилмайиб тураверасиз. Аслида борлиғингизни куйдираётган ўтнинг исканжасида қолсангизда, ёлғизгина, ҳа ёлғизгина болангизга “йўқ” дея олмасдингиз. Чунки, Сиз онасиз! Суякни сирқиратиб, этдан ажратиб топган оқибатсиз фарзандингиз Сизга хиёнат қилса-да, кўчага ҳайдаб солса-да, ёш тўла кўзларингизни мендан беркитиб, енгларингизга артдингиз, ”Ўзинг биласан, болам”, дея олдингиз фақат! Шунда ҳам мени аядингиз! Ё Раббим, бу ҳақиқатни кеч англадим. Жуда кеч! Қанийди, бешафқат вақтни ортга қайтаролсам, ўша кўз ёшларингиз суртган қадоқ қўлларингизни кўзларимга тўтиё қилсам. Розиман, бир умрга кўр бўлиб қолсамда, розиман. Фақат ёшли кўзларингизни кўрмасам бўлди.\nСизни бир кунда қаритибман-а! Қаддингиз дол бўлиб қолганини ҳам сезмабман-а. Сарғайиб қолган юзингизга бемаврид тушган ажинлар, қордек оқарган сочларингизни ҳам пайқамабман-а!\nКулгу тарк этган лабларингиз ҳаттоки бир табассумгада мажолсиз. Қалтироқ қўлларингиз дуо қилишга, қувватсиз оёқларингиз қадам босишга мадорсиз. Қариганда ёлғиз дилбандингизга эмас, ёғоч ҳассага суяндингиз. Ҳа, бир асочалик хизмат қилолмадим, қадрингизга етолмадим-а!\nДардкашим, онам! Ёдингиздами, мактабдан қайтгач, кўксингизга бошимни қўйиб, кўзларимни юмиб олардим. Ҳа, у вақтлар бебаҳо. Юмшоққина қўлларингиз билан майин сочларимни силар экансиз, астагина жилмайиб, “менинг ёлғизим, борлиғим ўзингсан”, дердингиз. Ҳа, бу сўзлар қулоғим остида ҳамон жаранглайди.\nБоғу бўстоним, онам! Эслайсизми, мактабни битирган йилларимни? Юзимга боқиб, ҳадеб кулаверардингиз. Кўзларингиздан қайноқ ёшлар оқарди. Бу севинч ёшлари, шукрона ёшлари эди. Ёлғиз ўғлининг камолини кўриш, орзу-ҳаваслар ичра яшаш нақадар тотли эди Сиз учун.\nИккимиз ҳам бахтиёр эдик. Лекин, бешафқат қисматнинг рашки келдими, бахтимизга чанг солди!\nИшонган боғим, онам! Ҳаётнинг ўнқир-чўнқир сўқмоқларидан қоқилмай ўтиш, тақдир синовларига мардонавор бардош бериш учун мустаҳкам ирода керак экан! Мен-чи?\nОлов ёшликнинг бетизгин хаёлларига берилиб, шайтон васвасасига учибман. Насиҳатларингизга қулоқ осмай, ўртоқларимга қўшилиб, тамаки тортишни бошладим. Шаробнинг кайфи тонггача тарамасди. Ўшанда берган танбеҳларингиз малол келар, сўзларингиз ёқмасди.\nЭнг афсусланарлисини айтайми? Менинг ҳаётда қилган улкан хатоим, ўйламай босган қадамим бугун иккимизни ажратиб турибди.\nДилда борим, онам! Мен аста-секин гиёҳвандликка ўргандим. Яна ҳам ачинарлиси, қиморга муккамдан кетдим! Ўйнамасам туролмасдим, чекмасам яшолмасдим! Ўша пайтларда ютган ҳаром пуллар, бевафо шон-шуҳрат кўзларимни кўр қилиб қўйганди. Лекин барчаси омонат, ўткинчи экан! Бугун шоҳ бўлсам, эртага гадо эдим!\nҒамгузорим, онам! Ўша кунни эсласам, ҳамон ўзимдан жирканаман. Вужудимни қамраб олган нафрат ўтида ёнаман!\nЎша мудҳиш тун, бутун бойлигимни, бору йўғимни қиморга бой берган тун ҳамон кўз олдимда!\nАқлу шууримни эгаллаб олган қизиққонлик рақибларимдан енгилсам-да, қайта-қайта ўйнашга даъват этарди. Охири пулим тугаб, уйимизни қиморга тикишгача бордим! Ҳа, уйимизни! Ўша Сиз мени ардоқлаб ўстирган, илк тетапояларимни кўриб қувонган, не-не орзу-ҳавасларингиз кечган масканни бой бердим!\nМеҳрибонгинам! Мендек ношуд, нотавон болани тағинам ер кўтариб юрибди-да. Онасини кўчага ҳайдаган, бору йўғини қиморга тиккан боладан энди на умиду на хайр кутиб бўлади!\nСуянган тоғим! Бардошингиз метин экан. Уйсиз қолсангизда, аҳволимни тушуниб, индамадингиз... Жимгина туравердингиз... Сўнг... ҳеч бир нарсангизни олмай, ортингизга ҳам боқмай, қоронғи кўчадан кетавердингиз... Босган ҳар қадамингиздан ер инграр, юзингизни юваётган ёшлар қалбингиздаги оташни ўчиришга ожиз эди. Ўша тун жала қуйди, сизнинг қайғу-ҳасратларингизга дош беролмай, осмону фалак фарёд чекди, кўз ёшлари дарё бўлиб оқди.\nЖону жаҳоним! Бугун қоронғи, зах хонада ёлғиз ўзим қолгандагина қадрингизни англадим, соғинч ҳисси бутун вужудимни зирқиратган пайтда бошимни тош деворга урдим. Кўзим ярқ этиб очилди, гўё. Бироқ эндим кеч эди.\nҚўлларимга кишан солинган, озодликдан маҳрум эдим.\nБу ерда вақт ўтмайди, ташқи дунёдан деярли узилиб қолганмиз. Имиллаб ўтаётган онларимизни ортда қолдириб, эркинликка чиқадиган кунимизни санаймиз.\nҲар биримизнинг тақдиримиз бошқа-бошқа бўлсада, баримизнинг дардимиз бирдек гўё. Тезроқ вақт ўтсаю, онамиз бағрига қайтсак.\nСизга яна бир гап айтайми? Мен бу ерда Аллоҳни танидим. Чин дилдан ихлос қилган, қилмишидан пушаймон бўлиб, ибодат қилган бандага Аллоҳ ҳамиша раҳмли экан. Унга яқинлаштирувчи эса намоз экан. Мен намоз ўқишни бошладим. Ҳа, ҳа, ажабланманг. Вақт топилди дегунча, Қуръон тиловат қиламан.\nОнажоним! Худо хоҳлаб, озодликка чиқсам, Сизни ҳажга олиб бораман! Ягонам, лоақал шу билан озгина бўлса-да, гуноҳимни юмшатсам! Кошки эди...\nСуратингизга термуламан. Азиз бошларингизга ярашган оппоқ рўмол, устингиздаги либос сизга қуйиб қўйгандай. Ҳар доимгидек, майингина жилмайиб, бошларимни силайсизда, астагина “Болагинам” дейсиз. Шунда мен бағрингизга отиламану, дунёнинг бор ташвиш-аламларини унутаман. Э воҳ, шу кунлар тезроқ келақолсайди...\nНамоздан сўнг қўлларимни дуога очиб, Яратганга илтижо қиларканман, кўз олдимда сиз намоён бўлаверасиз. Чунки Сиз менинг борлиғим, тириклигим, саждагоҳим.. Каъбатуллоҳимсиз...\nШаҳноза УСМОНОВА., 2018-12-24, 11:13 208


Россия учоғи Тошкент аэропортига мажбурий қўнди\n24 ноябр 2020, Тошкент вақти: 15:16\nТошкент аэропортига мажбурий қўнган Россиянинг “Северний ветер” ширкатига қарашли самолёт йўловчиларнинг бир қисмини Тошкентда қолдирган ҳолда Уфага учиб кетди.\n“Новая газета”нинг хабар беришича, Бангок-Уфа йўналишидаги парвозни амалга ошираётган мазкур самолёт двигатели ишламай қолгани сабабли мажбурий тарзда Тошкент аэропортига қўнган. Гувоҳларга кўра, самолётнинг қўниш майдончасига етиб келмай туриб ҳавода портлаб кетиш хавфи бўлган.\nТошкент аэропортида дастлабки таъмирдан сўнг самолёт Уфага учган. Бироқ йўловчиларнинг 30 нафари бу самолётда учишдан бош тортиб, аэропортда қолган.\n"Новая газета" Росавиа ҳукумат ширкати бу воқеа юзасидан ҳозирча шарҳ беришдан тийилаётганини ёзди.


151. Шайтон мусулмонлар ўртасига соладиган фитналардан огоҳ бўлиш лозимлиги | Ислом Нури\n151. Шайтон мусулмонлар ўртасига соладиган фитналардан огоҳ бўлиш лозимлиги\n1870 марта кўрилган\nАллоҳ таоло Исро сурасининг 53 – оятида шундай буюради:\n«Бандаларимга айтингки, улар (ўзаро сўзлашганларида) энг гўзал сўзлардан сўзласинлар. Зеро, шайтон уларнинг ўрталарида бузғунчилик қилур.»\nعَنْ جَابِرٍ رَضِيَ اللّهُ عَنْهُ قَالَ سَمِعْتُ النَّبِيَّ صَلَّى اللَّهُ عَلَيْهِ وَسَلَّمَ يَقولُ: «إِنَّ الشَّيْطَانَ قَدْ أَيِسَ أَنْ يَعْبُدَهُ المُصَلُّونَ فِي جَزِيرَةِ العَرَبِ وَلَكِنْ فِي التَّحْرِيشِ بَيْنَهُمْ» (رواه مسلم).\nИмом Муслим ривоят қилган ҳадисда Жобир розияллоҳу анҳу айтади: Мен Расулуллоҳ соллаллоҳу алайҳи ва салламнинг шундай деганларини эшитдим: «Шайтон Арабистонда намозхонлар унга сиғинишларидан ноумид бўлди. Лекин улар ўртасида низо чиқаришдан (умидсиз эмас)».\nعَنْ جَابِرٍ رَضِيَ اللّهُ عَنْهُ قَالَ سَمِعْتُ النَّبِيَّ صَلَّى اللَّهُ عَلَيْهِ وَسَلَّمَ يَقولُ: «إِنَّ عَرْشَ إِبْلِيسَ عَلَى البَحْرِ فَيَبْعَثُ سَرَايَاهُ فَيَفْتِنُونَ النَّاسَ فَأَعْظَمُهُمْ عِنْدَهُ أَعْظَمُهُمْ فِتْنَةً» (رواه مسلم).\nИмом Муслим ривоят қилган ҳадисда Жобир розияллоҳу анҳу айтади: Мен Расулуллоҳ соллаллоҳу алайҳи ва салламнинг шундай деганларини эшитдим: «Иблиснинг тахти денгизда. У аскарларини юборади, улар одамларни фитнага солишади. Иблис ҳузурида уларнинг энг ҳурматлиси энг катта фитначисидир.»\nعَنْ عَبْدِ اللَّهِ بْنِ مَسْعُودٍ رَضِيَ اللّهُ عَنْهُ قَالَ قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: «مَا مِنْكُمْ مِنْ أَحَدٍ إِلا وَقَدْ وُكِّلَ بِهِ قَرِينُهُ مِنْ الجِنِّ قَالُوا وَإِيَّاكَ يَا رَسُولَ اللَّهِ قَالَ وَإِيَّايَ إِلا أَنَّ اللَّهَ أَعَانَنِي عَلَيْهِ فَأَسْلَمَ فَلا يَأْمُرُنِي إِلا بِخَيْرٍ» (رواه مسلم).\nИмом Муслим Абдуллоҳ ибн Масъуд розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам: «Сизлардан ҳар бирингизга жинлардан бўлган бир ҳамроҳ бириктириб қўйилган», дедилар. Саҳобалар: «Сизга ҳамми, ё Расулуллоҳ?», дейишди. «Ҳа, менга ҳам, бироқ Аллоҳ унинг устидан менга ёрдам берди ва у мусулмон бўлди. Энди у мени фақат яхшиликкагина ундайди», дедилар.\nШайтоннинг инсонга адовати азалий ва ўзгармас. Аллоҳ таоло Қуръонда бу ҳақда хабар бериб, бандаларини унинг макридан огоҳлантирган. Шайтон фурсат бўлди дегунча одамлар ўртасига адоват солишдан асло чарчамайди. Одамлар ўртасидаги охир оқибат юзкўрмас бўлишгача етиб борадиган ўзаро уруш-жанжаллар шайтоннинг фитнаси натижасидир.\nИблис – шайтоннинг мўминларга нисбатан адовати чексиз.\nОдамлар орасида содир бўладиган фитналардан огоҳ бўлиш ва фитна оловини ўчиришга ҳаракат қилиш лозим. Чунки у шайтоннинг амалидан.\n‹ 150. Мажлис ва ўтириш одобларидан (3) юқорига 152. Сабрнинг фазилати ва сабрга ундов ›


Бокс бўйича Ўзбекистон чемпионлари номи маълум\nБокс бўйича Ўзбекистон чемпионлари номи маълум\n02 Декабрь 2017 12:48 Вторник 0 37\nСурхондарё вилояти 23-30 ноябрь кунлари бокс бўйича катталар ўртасидаги мамлакат чемпионатига мезбонлик қилди. Қизиқарли ва муросасиз жанглар натижасига кўра, 10 вазн тоифасида терма жамоага муносиб номзодлар номи маълум бўлди.\nАйтиш керакки, Ўзбекистон бокс федерацияси мутасаддилари бу сафарги чемпионатни ўзгача тарзда ташкил этишди. Авваллари ҳар бир вазнда вилоятлардан фақат бир нафар чарм қўл қоп устаси чемпионлик учун рингга кўтарилган бўлса, бу сафар неча нафар спортчи бўлишидан қатъий назар мусобақада иштирок этиш ҳуқуқи берилди.\nБир ҳафтадан ортиқ вақт мобайнида ўтиш жангларида ўз сўзларини айтган боксчилар ҳал қилувчи жангларда республика чемпионлиги учун бор имкониятлардан унумли фойдаланишга ҳаракат қилишди.\nШундай қилиб, 49 кг вазнда Тошкент вилояти жамоаси аъзоси Худойназар Файзов бухоролик Мироншоҳ Ибрагимов билан тўқнаш келди. Уч раунд давомида икки боксчи ҳам бир-бирига имконият бермасликка ҳаракат қилди. Жанглар деярли тенг курашлар остида кечди, якунда Файзиев олтин медал соҳиби бўлди.\n52 кг вазнда андижонлик Ҳасанбой Латипохунов Фарғона жамоаси шарафини ҳимоя қилаётган Абдулло Қўчқоров билан бош соврин учун баҳс олиб борди. Жанг Қўчқоровнинг 3:2 ҳисобидаги ғалабаси билан якунланди.\n56 кг вазн тоифасида Рио олимпиадаси олтин медали соҳиби бухоролик Шаҳобиддин Зоиров ва пойтахтлик Абдулҳай Шораҳматов тўқнаш келди. Абдулҳай рақибига муносиб қаршилик кўрсатишга интилган бўлса-да, тажриба борасида анча маҳоратга эга бўлган Шаҳобиддин Зоиров 5:0 ҳисобида рақибини мағлуб этди.\n60 кг вазнда Тошкент вилояти вакили Шунқор Абдурасулов Бухоро жамоаси аъзоси Шукуржон Раҳимов билан учрашди. Якунда Шунқор Абдурасулов терма жамоанинг биринчи рақамли спортчилари қаторига ўз номини ёздириб қўйди.\n69 кг вазнда мезбон боксчи Маҳмуд Ғоипов ва жиззахлик Бобоусмон Ботуров ўртасидаги жанг кутилганидек муросасиз кечди ҳамда Ғоипов уч раунд натижасига кўра 4:1 ҳисобида ғалаба қозонди.\n75 кг.да сурхондарёлик Акмурад Ғаффоров Самарқанд жамоаси аъзоси, ёш боксчи Фанат Қаҳрамоновга қарши баҳсга киришди. Дастлабки раунддаёқ ташаббусни ўз қўлига олган Ғаффоров якунда мамлакат чемпиони бўлди.\n81 кг.да Козимбек Мардонов ва Мадиёр Саидраҳимов рингга кўтарилди. Бу учрашувда Козимбек Мардоновнинг қўли баланд келди.\n91 кг.гача бўлган вазндаги финалда пойтахтлик Ҳасан Баратов ва Бухоро жамоаси аъзоси Сардор Ёрмуҳаммедов ўзаро куч синашди. Бу вазнда Сардор Ёрмуҳаммедов 5:0 ҳисобида ғалабага эришди.\nБокс бўйича мамлакат чемпионати финал беллашувларининг охирги учрашуви 91 кг.дан оғир вазн тоифадаги спортчилар баҳси билан якунланди. Унда фарғоналик Лазизбек Муллажонов Хоразм жамоаси аъзоси Мирзобек Ҳасановга қарши рингга кўтарилди. Ёшлар ўртасида Осиё чемпионлигини қўлга киритган Лазизбек энди асосий таркибда халқаро мусобақаларда иштирок этадиган бўлди.\nКалит сўзлар: чемпионлари, Ўзбекистон, номи, маълум, бўйича, Бокс\n13.01.2015 1607 0


Японияда кўнгиллиларда ковидга қарши самарали вакцина синовдан ўтказилади - Bugun.uz\nЯпонияда кўнгиллиларда ковидга қарши самарали вакцина синовдан ўтказилади\n19:16 | 01-01-2022\nЯпониянинг «Nobelpharma» фармацевтика компанияси 2023 йилда организмни ковидга қарши умрбод иммунитет билан таъминлайдиган вакцинанинг клиник синовларини бошлаши мумкин. Бу ҳақда «Japan Times» хабар берди.\nФото: «Lewisham Homes»\nМаълум қилинишича, дори устида профессор Митинори Кохара бошчилигидаги Токио тиббиёт фанлари институтининг бир гуруҳ олимлари ишлаётган бўлиб, улар XVIII асрда Буюк Британияда ишлаб чиқилган ва 1976 йилгача Японияда ишлатилган чечакка қарши вакцинани асос қилиб олган. Тадқиқотчиларнинг ғояси SARS-CоV-2 вирусининг бошоқли оқсилини рекомбинант вакциния вирусига киритишдир. Сичқонлар устида олиб борилган тажрибаларда юқори патогенли парранда грипи генидан фойдаланилган.\nҚайд этилишича, тадқиқот давомида эмланган жониворларда юқори даражадаги антитаначалар юзага келган, улар вирус организмига киритилгандан кейин ҳам омон қолишга муваффақ бўлган. Эмланмаган барча сичқонлар эса нобуд бўлган.\n«Ушбу вакцинанинг хусусиятлари шуни кўрсатдики, у антитанчалар ишлаб чиқаришни рағбатлантиради ва умрбод иммунитетни таъминлайди. Бир доза 20 ойдан ортиқ вақт давомида самарали бўлади, бошқа ҳеч қандай вакцина бунга ўхшаш таъсир кўрсатмайди», — дейди Кохара.\nБундан ташқари, таъкидланишича, маймунларда ҳам синовдан ўтказилган коронавирусга қарши вакцина прототипи приматларни пневмония ривожланишидан ҳимоя қилган. «Тахминан, 2023 йилда ‘Nobelpharma Co’ 150 дан 200 гача кўнгиллилар, шу жумладан, тузалиб кетган ва бошқа дорилар билан тўлиқ эмланганлар иштирокида вакцина клиник синовларининг биринчи ва иккинчи босқичини ўтказиш ниятида», дейилади хабарда.\nПрофессор Кохаранинг сўзларига кўра, узоқ муддатли иммунитетга қўшимча равишда янги вакцинанинг яна бир катта афзаллиги шундаки, уни узоқ вақт давомида хона ҳароратида қуруқ ҳолда сақлаш мумкин.\nАввалроқ олимлар 2 турдаги вакцина ковиднинг барча штамларига қарши тура олишини аниқлаганди. Шунингдек, олимлар коронавирусни тўлиқ даволай оладиган дориларни аниқлаганди ҳамда мутахассислар коронавируснинг барча штамларидан ҳимоя қилувчи антитаначаларни топган.


Рўзани бузадиган нарсалар | HikmatNuri\nCategory Archives: Рўзани бузадиган нарсалар\nБу категорияда рўзани бузадиган нарсалар ҳақидаги фатволар билан танишасиз.\nРўзадор таҳорат асносида томоғидан сув қочирди …\nСавол: Рўзадор таҳорат асносида ёки бошқа пайтда мазмаза, ғусл қилар ёки жазирма иссиқда сув билан салқинлар экан томоғидан бир ёки икки томчи сув қочиришининг ҳукми нима? У ўша куннинг қазосини тўлиқ тутиб бериши керакми ёки рўза ўрнига камбағаллар учун каффорат бериши керакми? Шуни айтишимиз керакки, юқоридаги икки томчи қасдсиз томоғидан ўтиб, меъдасига тушди. Аллоҳ устингиздан мукофотлар ёғдирсин, бизга фатво берсангиз.\nИлмий Тадқиқотлар ва Фатво Бериш Доимий Қўмитаси жавоб беради (Фатво № 5733-1):\nБиров таҳорат ёки ғусл қилса ёки оғзини чайса ва сув унинг ихтиёрисиз томоғидан кирса, унинг рўзаси бузилмайди. Чунки Расулуллоҳ соллаллоҳу алайҳи ва саллам: «Умматимдан хатоси, унутгани ва мажбурлангани афв қилинди»– деганлар (Ибн Можа 2043).\nРўзадордан вадий чиқди …\nСавол: Муборак рамазон ойининг кунларидан бирида кечга яқин ҳожатхонага бордим ва бавл қилдим. Менинг бавл қилгандан кейин сийдик қолдиқлари бутунлай чиқиб кетиши учун қаттиқ ҳаракат қилиш одатим бор. У куни ҳам сийдик қолдиқлари чиқиб кетиши учун қаттиқ ҳаракат қилдим ва сийдик қолдиқлари чиққач, ортидан манийга менгзаган қуюқ суюқлик лаззатсиз чиқди. Мен рўзамни давом эттириб, шом намозининг азонидан кейингина рўзамни очдим. Бу суюқлик чиқишининг рўзамга таъсири борми? Бу суюқлик ғусл қилишни фарз қиладими ёки йўқми? Агар бу ҳолат мендан қазосини тутиб беришни тақозо қилса ва иккинчи рамазон ўтгач тутмоқчи бўлсам, нима қилишим керак? Аллоҳ устингиздан мукофотлар ёғдирсин, бунинг ҳукми нима?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 11535):\nСийгандан сўнгра олатдан келган қуюқ суюқлик маний эмас, вадийдир. У келгач ғусл қилишни тақозо этмайди. Балки истинжо қилиб, таҳорат олишнинг ўзи кифоядир. Модомики сиз шом намозидан илгари рўзангизни очмаган ва очишни нийят қилмаган экансиз, рўзангиз раво бўлиб, унинг қазосини тутмайсиз.\nБосинқираш рўзани бузадими?\nСавол: Баъзи рўзадорлар рамазон ойида босинқирайдилар ва тушларида ёмон ва қабиҳ ишларни кўрадилар. Бунинг рўзага салбий таъсири борми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 9437-2):\nАгар ҳолат айтилганидек бўлиб, рўзадор ёмон туш кўрган бўлса, бунинг унинг рўзасига салбий таъсири йўқдир ва рўзанинг савобини камайтирмайди ҳам. Бироқ мазкур одам уйғонгач чап томонига уч марта тупуриб, Аллоҳ таолодан Шайтондан ва кўрган тушининг ёмонлигидан паноҳ сўраса, сўнгра, бошқа томонига ўгирилиб, кўрган тушини бировларга айтмаса, бу ёмон туши унга таъсир қилмайди. Чунки Расулуллоҳ соллаллоҳу алайҳи ва саллам ёмон туш кўрган одамнинг шундай қилиши кераклигига буюрганлар.\nСўкиниш рўзани бузадими?\nА – Рамазонда сузса бўладими?\nБ – Қўл ёки оёқдан жароҳатланиш рўзага салбий таъсир кўрсатадими?\nВ – Рўзадорнинг баданига атир қўйиши рўзасини бузадими?\nГ – Сўкиниш ва ҳақоратлаш рўзани бузадими?\nД – Рамазон наҳорида ўйин–кулгу қилиш мумкинми?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 6483):\nА – Рамазон ойида сувда сузиш жоиздир. Бироқ сузаётган одам сувнинг ичига (томоғига) кириб кетишидан эҳтиёт бўлиши керак.\nБ – Қўл ёки оёқдан жароҳатланиш рўзадорнинг рўзасига таъсир қилмайди.\nВ – Рўзадор танаси ёки кийимига атир қўйса ва ҳатто атирни ҳидласа, рўзаси бузилмайди.\nГ – Рўзадор ва бошқа одамнинг сўкиниши ва бировларни ҳақорат қилиши мумкин эмас ва рўзадордан бундай ишнинг содир бўлиши қаттиқ ҳаромдир. Рўзадордан бундай ишнинг содир бўлиши унинг рўзасини бузмайди, балки, гуноҳкор бўлади, холос.\nД – Рўзадор ўзини ўйин–кулгудан сақлаши, Аллоҳ таолога амрларини бажариш ва таъқиқларидан сақланиш билан яқин бўлиши, Аллоҳдан ва Аллоҳга ибодат қилишдан узоқлаштирадиган барча восита ва ғоя бўлган нарсалардан йироқ туриши лозим.\nАтир қўйиш ва сўкинишдан бошқа рўзани бузадиган нарсалар\nСавол: Атир қўйиш рўзани бузадими? Ейиш, ичиш ва сўкинишдан бошқа яна қандай нарсалар рўзани бузади?\nИлмий Тадқиқотлар ва Фатво Бериш Доимий Қўмитаси жавоб беради (Фатво № 8105-3):\nАввало, атирни хушбўйланиш учун қўйиш рўзани бузмайди.\nИккинчидан, ейиш, ичиш, бурундан озиқланиш, қасддан қусиш, кафтаки ва жимоънинг барчаси рўзани бузади. Уятсиз гапларни тилга олиш жоиз бўлмасада, уларни гапириш билан рўза бузилмайди.


Футбол бўйича Италия терма жамоаси Евро-2016 чемпионати финал раундига чиқди » Ўзбекистон янгиликлари – Zamin.uz\n11-10-2015 | 13:41\nZAMIN.UZ / Спорт / 11 Октиябр 2015 года1 141\nИталия терма жамоаси Озарбайжон устидан ғалаба қозониб, 2016 йилда Францияда ўтказиладиган футбол бўйича Европа чемпионатинг финал раундига йўлланмани қўлга киритди, деб ёзмоқда Kun.uz. Н гуруҳидаги 9- тур учрашуви Боку шаҳрида бўлиб ўтди ва 3:1 ҳисобида меҳмонлар фойдасига якунланди.Меҳмонлардан голларни Эдер (11-дақиқа), Стефан Ал-Шаарави (43) ва Маттео Дармиан (65) киритди. Озарбайжонликлардан эса Дмитрий Назаровнинг голи (31) ҳисобни қисқартирди.88- дақиқада Озарбайжон терма жамоаси ўйинчиси Бадави Гусейнов майдондан четлатилди.Мазкур ғалаба билан италияликлар Н гуруҳидаги етакчилигини мустаҳкамлаб олди. Энди учинчи ўриндаги Хорватия билан кечувчи навбатдаги ўйин терма жамоа учун ҳеч қандай таъсирга эга эмас. Финал раундига эса гуруҳда 1 ва 2- ўринларни қўлга киритган жамоалар тўғридан-тўғри йўл олишади.Н гуҳуридаги бошқа ўйинда Норвегия Малта устидан 2:0 ҳисобига устун келди.\nЎқишни тавсия қиламиз Sony ўзининг мобил бўлинмасини ёпишга тайёргарлик кўрмоқда\n13:51 / 09-10-2015


Швециялик сиёсатчининг ёнидан ярим тонна динамит топилди\n00:05 / 23.07.2015\nШвециянинг жанубида жойлашган Фалкенберг шаҳрида полиция икки кишини 550 кг динамит ва портлатгич тўпламини сақлашда гумон қилиб қўлга олди, деб хабар берди The Local нашри.\nҚўлга олинганлардан бири Швецияда иммиграциянинг чекланиши учун фаол курашувчи ва миллатчилик доираларида алоқаларга эга бўлган, “Швед демократлари” партиясининг маҳаллий ўз-ўзини бошқариш идораси аъзоси бўлган. Гумонланувчи қўлга олингандан кейин партия сафидан чиқариб юборилди.\nУшбу шахс динамитни харид қилганини рад этмоқда. Унинг адвокатининг айтишича, ҳимояси остидаги гумонланувчи динамитга иш пайтида дуч келган. Иккинчи гумонланувчи динамитни танишидан сотиб олганини тан олди.\nПолициянинг хабар беришича, 4 августда гумонланувчиларга нисбатан айблов қўйилади. Улар динамитни нима мақсадда ишлатмоқчи бўлганлари ҳозирча номаълум қолмоқда.


26 сентябр 2021, Тошкент вақти: 01:59\nСамарқанд шаҳрида ҳомилани жиноий тушириш ва туширилган ҳомилаларни туғруқхона крематориясида изнсиз ëқиш ҳолатлари юзасидан тергов олиб борилмоқда.\nСамарқанд вилоят прокуратурасидаги исми сир қолишини истаган терговчининг айтишича¸ мазкур иш доирасида Самарқанд шаҳрининг Қошғарий кўчасида жойлашган 2- туғруқхона мажмуасининг 17 врачи 24 соатдан 4 суткагача ҳибсда сақланиб, сўроқ қилинган.\nТерговчига кўра¸ шу кунларда 2- туғруқхонанаинг 1 врачи ва яна 1 ҳусусий клиника врачи ҳибсда қолмоқда.\nСамарқандликларни саросимага солган “врачлар иши” бўйича Озодлик қўлга олинган врачларнинг яқинлари¸ вилоят соғлиқни сақлаш бошқармаси мулозими ва ҳуқуқ-тартибот органлари ходимлари билан суҳбатлашди. Бу суҳбатлардан аëн бўлишича¸ орган ходимлари Самарқандда узоқ йиллардан бери ноқонуний ҳомила тушириш (аборт қилиш) билан шуғулланувчи врачларнинг изига тушган.\nТерговчига кўра, улар жиноий аборт амалиëтини хусусий клиника ва оддий хонадонларда амалга оширган.\n"Ўзбекистонда аборт қилиш фақат давлатга оид касалхоналарда амалга оширилади¸ ҳусусий клиникаларнинг бунга ҳақи йўқ", дея маълум қилди Озодлик билан суҳбатлашган прокуратура терговчиси.\nГагарин кўчасидаги воқеа\nСамарқанд вилоят прокуратураси терговчисининг айтишича¸ 14 март куни Самарқанд шаҳар Гагарин кўчасидаги уйда¸ ҳусусий клиника (клиника манзили Озодликда мавжуд) раҳбари 45 яшар Н.С. ва 2- туғруқхона акушер-гинеколог врачи 43 яшар Д.Н. (исмлари тахририятда мавжуд) пул эвазига бир аëлнинг 6 ойлик ҳомиласини туширган, яъни жиноий аборт қилган:\n- Тергов ҳужжатларида бу икки аëл Гагарин кўчасидаги уйда самарқандлик аëлдан аборт қилинган ҳомилани 2- туғруқхона мажмуидаги кремоторийга олиб бориб ëқишга урингани қайд қилинган. Чала куйган ҳомила сурати делода мавжуд. Бу икки врачга нисбатан ноқонуний тиббий амалиëт ўтказиш¸ ҳужжатларни соҳталаштириш ва Жиноят кодексининг 114-моддаси "Жиноий равишда ҳомила тушириш" яъни аборт қилиш бўйича айблов эълон қилинди. Бу икки врач ҳибсда. 2- роддомнинг қўлга олинган 15 нафар врачлари эса шаҳарни тарк этмаслик шарти билан сўроқ қилиниб қўйиб юборилди¸ дейди терговчи.\nУнга кўра¸ Самарқанддаги 2- туғруқхонада жиноий аборт билан шуғулланадиган гуруҳ фаолияти устидан вилоят ҳуқуқ-тартибот органлари тергов олиб бормоқда:\n- Бу гуруҳ даволаш муассасаларидан ташқари жойларда ёки тиббий нуқтаи назардан мумкин бўлмаган ҳолда сунъий равишда ҳомила тушириш билан мунтазам шуғулланиб келганликда гумонланмоқда. 2- роддом крематорияси муҳрланди. У ерда экспертиза ишлари олиб борилмоқда, деди суҳбатдош.\nКреаматория бу бинода жойлашган\nСамарқанд вилоят соғлиқни сақлаш бошқармасининг исми сир қолишини истаган мулозимининг Озодликка айтишича, 2- туғруқхонадаги 17 врачнинг 15 нафари ҳомила ва одамнинг ампутация қилинган аъзоларини ëқиш процедуралари бўйича тилхат-тушунтириш ëзиб беришган.\n- Булар сўроқ қилиниб, шаҳардан чиқмаслик борасида тилхатга қўл қўйдирилганидан кейин ишга қайтишди. Фақат 2- туғруқхона мажмуаси врачи ҳибсда қолмоқда. Ҳомилани ëқиш пайтида барча ҳужжатлар расмийлаштирилмаган. Хомиласи ëқилган аëлларга билдирги берилмаган. Бошқа тафсилотлар судда аниқ бўлади, деди мулозим.\nСамарқандда врачлар қўлга олинганидан икки ҳафта олдин Ўзбекистон президенти Шавкат Мирзиëев Ўзбекистон туғруқхоналаридаги абгор вазият ҳамда таъмагирлик ҳолатларини танқид қилган эди.


Дунё талабгори бўлманг\n- Фев 02, 2018\nМўмин доимо Аллоҳнинг ибодати ила банд бўлиши, Унинг раҳматидан умидворлик ва азобидан хавфда яшамоғи лозим.\nХадиси қудсийда Расулуллоҳ соллаллоҳу алайҳи васаллам айтдилар. Аллоҳ таоло деди: “Эй дунё менга хизмат қилганга сен ҳам хизмат қил, сени орқангдан чопганни чарчатиб ҳалдан тойдир”.\nКим дунё билан банд бўлиб, охиратдан ғафлатда бўлса, унинг ортидан зир югуриб, охир оқибат ҳолдан тойиб чарчайди. Кимки Аллоҳнинг тоати билан машғул бўлса, тақвони лозим тутса, вафотидан кейин унга тайёрлаб қўйилган мукофотларни кўриб мамнун бўлади. Аллоҳ таоло бундай марҳамат қилади: «Ким Аллоҳга тақво қилса, У Зот унинг йўлини очиб қўюр. Ва унга ўзи ўйламаган тарафдан ризқ берур» (Талоқ сураси, 2-3-оят).\nАбу Ҳурайра розияллоҳу анҳу Набий соллаллоҳу алайҳи ва салламдан ривоят қиладилар: Аллоҳ таоло айтади: “Эй Одам боласи, ибодатда бўл. Шунда қалбингни бойликка тўлдираман ва фақирлигингни кетказаман. Акс ҳолда қўлингни иш билан банд қилиб қўяман ва фақирлигингни кетказмайман!” (Имом Термизий ривояти).\nҲасан Басрий раҳматуллоҳи алайҳ айтадилар: “Дунё севгисини кабира гуноҳлар қатори кўрмаган кишидан ҳайрон бўлганимчалик бошқалардан ҳайрон бўлмаганман. Аллоҳга қасамки, дунё севгиси гуноҳи кабиралардан ҳам каттароғидир. Ахир барча катта гуноҳлар дунёга муҳаббат туфайли эмасми?!\n1641 марта ўқилди\nДругие материалы в этой категории: « Уч аломат\tБир инсон кечинмалари: бахтли ҳаёт ғолиб бўлган йил »\nФатво ҳайъати: Дин ва ҳаётга оид саволингиз борми?


Beeline Club ўз ҳамкори Uniphoto фотостудияси билан ҳамкорликда Facebook фойдаланувчилари учун танлов эълон қилди.\nҒолиб Uniphoto фотостудиясидан “Бахтли кичкинтой” номли фотосессияга сертификатни қўлга киритади. Танловда иштирок этиш учун Beeline Club ва Uniphoto саҳифаларига аъзо бўлиш (“Like” босиш), танлов ҳақидаги янгиликга “Like” қўйиш, ўз саҳифасида “share” тугмаси орқали чоп қилиш ва пост остида шарҳ тарзида “Ғолиб бўлишни истайман!” деб ёзиш лозим. Ғолиблар оммабоп random.org сайтида тасодифий рақамлар генератори ёрдамида аниқланади. Натижаларнинг скриншоти https://www.facebook.com/beelineclub саҳифасида 5 ноябр куни чоп этилади.


BMW жуда кичкина хэтчбек тайёрлайди » Скачать музыку бесплатно новинки музыки 2016-2017\nBMW жуда кичкина хэтчбек тайёрлайди\nКомментариев: 0 Просмотров: 264 Дата: 8-05-2016, 18:54 Янги русум BMW 1-синфдан бир поғона пастдан ўрин олади ҳамда Audi A1 ва Smart ForFour автомобилларига рақобатчи бўлади. Унинг тақдимоти 2017 йилнинг кузида Франкфуртдаги автосалонда ўтказилиши мумкин. Немис компаниясининг ички манбаларига таяниб бу ҳақда Motor.es хабар бермоқда. Янги BMW олд узатмали бўлиб, UKL платформасида ясалади. Ушбу платформа Mini русуми, BMW X1 кроссовери ва Active Tourer компактвенининг 2-туркумида қўлланган. BMWнинг кичик хэтчбекига Mini сўнгги авлодига ўрнатилган двигателлар қўйилади. Гап қуввати 75дан 231 от кучигача бўлган моторлар устида кетмоқда. Аввалроқ, Бавария маркаси янги лифтбек ҳам ишлаб чиқариши тўғрисида гап-сўз тарқалганди. Номи BMW 2 Gran Coupe бўлиб, Mercedes-Benz CLA русуми унга асосий рақибдир. - деб хабар бермоқда Carzone.uz нашри.


Муаллифлик ҳуқуқини бузганларга катта жарима солиниши мумкин\nМуаллифлик ҳуқуқини бузганларга катта жарима солиниши...\n24.05.2018 23:36 0 1343\nМаъмурий жавобгарлик тўғрисидаги кодексга янги моддалар киритилиши мумкин, деб хабар бермоқда «Норма».\nТегишли қонун лойиҳаси Интеллектуал мулк агентлиги томонидан ишлаб чиқилди.\nМЖТКнинг 177-моддасида назарда тутилган маъмурий жавобгарликни кенгайтириш, бунинг учун товар келиб чиққан жой номи ва бошқа фирма номидан фойдаланишни бузганлик учун жарима киритилиши таклиф этилмоқда. Амалдаги жарималарни ошириш, такрор содир этилган ҳуқуқбузарликлар учун қатъий чораларни жорий этиш назарда тутилмоқда.\nБундан ташқари, тузатишлар билан муаллифлик ва турдош ҳуқуқларни, шунингдек ихтиролар, фойдали моделлар ва саноат намуналари ҳуқуқларини бузганлик учун ЭКИҲнинг 1 бараваридан 30 бараваригача миқдорда бўлган жарималар жорий этиш назарда тутилмоқда.\nжарима муаллифлик ҳуқуқи


14:45, 23.08.2017 // 43507\nШаффоф ишлайди деб ишонтирилган ЎФФ кичик хатога йўл қўйди ва ёлғон ахборот билан чиқиш қилди\nЎзбекистон миллий терма жамоасининг Қирғизистонга қарши учрашувини мухлисларсиз ўтказиши куннинг энг кўп муҳокама қилинаётган мавзуси бўлиб турибди. ЖЧ—2018 саралашининг икки муҳим ўйини олдидан ўзбекистонлик ишқибозлар бош жамоа футболчиларини кўриш имкониятидан мосуво. Шунингдек, терма машғулотлари ОАВ кўзидан панада ўтказиб келинмоқда.\nМухлисларсиз ўйин ҳақида биринчи «Championat.asia» сайтида ўқидим. Бунда Қирғизистон томони шуни илтимос қилаётгани айтилганди. Ростини айтсам, бу ҳолат менга бироз кулгули кўринди. Қўшни мамлакат термасига қарши сафар учрашувини мухлисларсиз ўтказишни сўраш Қирғизистон томони учун мутлақо керак эмас, деб биламан. Бунгача қўшнилардан Тожикистон ва Туркманистон ўзаро ўйнади, Қозоғистон эса Қирғизистонга қарши майдонга тушди. Уларнинг барчасида стадионга минглаб мухлислар ташриф буюрди. Нега энди Тошкентдаги учрашув мухлисларсиз ўтиши Қирғизистон учун керак бўлиб қолди?\nБундан роппа-роса 1 йил аввал Ўзбекистон термаси Қирғизистонга қарши ўртоқлик ўйини борасида келишувга эришганди. Ҳатто ўшанда ҳам мухлисларсиз ўйин ҳақида гап бўлмаган. Ўзбекистон томони Экваториал Гвинея варианти чиққанидан сўнг, Қирғизистон билан ўйинни бекор қилган, якунда иккисидан ҳам қуруқ қолганди.\nЎФФ баҳонаси ҳақида\nКеча — 22 август куни ЎФФ бу борада расмий ахборотини тақдим этди. Бунда ҳар икки томон ўзаро келишиб, чекланмаган миқдорда футболчи алмаштиришга қарор қилган. Шу боисдан мазкур беллашув халқаро ўртоқлик мақомига эга бўлмайди. Буниси тўғри, ФИФА низомида 6 тадан кўп ўзгаришга қўл уриладиган ўйинлар «А» тоифига киритилмайди, балки синов-назорат ўйини сифатида квалификацияланади. Бундай ўйинларни ФИФА тан олмайди ва ўз рейтингига киритмайди.\nЭнди эса ЎФФ баёнотини борича келтираман:\nФИФАнинг 2017 йил 26 июлида ташкилотга аъзо федерацияларга юборган 1593-рақамли циркулярига кўра, бундай назорат учрашувиларининг тарғиботи, ўйинга чипта сотиш, ўйинни трансляция қилишга рухсат берилмаслиги муносабати билан Ўзбекистон ва Қирғизистон ўртасидаги назорат ўйини трансляция қилинмайди.\nҲозир қўлимда номи тилга олинган 1593-циркуляр турибди.\nУни икки қайта ўқиб чиқиб ҳам, ўйинга чипта сотиш, уни трансляция қилиш борасида бирорта гап топа олмадим. Бундан келиб чиқадики, ЎФФ ёлғон баёнот билан чиқиш қилган.\nБиринчи галда ЎФФ Қирғизистон томони мухлисларсиз стадионни илтимос қилаётгани ҳақида айтди, эртаси куни эса ФИФА низомини ўзгартириб, баёнот берди. Яъни, биринчи гап иккинчисига мос келмади. Шунингдек, қирғизистонлик журналист дўстларимиз икки кун аввал федерация ходимлари билан гаплашганида, ёпиқ ўйин борасида ҚФФнинг хабари бўлмаган. Катта эҳтимол билан бу ЎФФ ташаббуси бўлиб чиқмоқда.\nНега шундай хулосага келдим? Биринчидан, Қирғизистон термаси Ўзбекистонга қарши учрашув ўтказиш учун кўп нарсага тайёр, бу рақиб учун катта мактаб вазифасини ўтаб беради. Қолаверса, «кто платит, тот и заказывает музыку» деган нақлни ҳам унутмаслик керак. Қирғизистон учун мухлислар бор стадионда ўйнайдими ёки мухлисларсиз чамамда катта аҳамияти йўқ. ЎФФ баёнотидаги чалкашликлар ва ФИФА низомида кўрсатилган бандларнинг айтилаётгани шубҳани икки баробар оширади.\nБунда яна бир жиҳат бор, «Бунёдкор» стадиони катта эҳтимол билан учрашувнинг мухлисларсиз ўтишини аввалдан билган бўлиши мумкин. Стадион чипта чиқариш ва уни сотиш учун тайёргарликни аввалдан бошлайди. Демак, у аввалдан огоҳлантирилади. «Бунёдкор» огоҳлантирилиб, баёнотгача икки кун қолганида Қирғизистон томони бундан бехабар бўлиши шубҳани янада оширади. «Бунёдкор» шунинг учун ҳам огоҳлантириладики, ўйин давомида хавфсизликни таъминлаш учун Ички ишлар вазирлигига ўз вақтида ахборот тақдим этилиши шарт. Демак, мухлисларсиз ўйин масаласи кечаги учрашувда ҳал этилмаган, аввалданоқ шундай режа бўлган.\nРақибларда нима гап?\n25 август ФИФА куни ҳисобланмайди. Шундан келиб чиқиб, асосини легионер футболчилар ташкил қиладиган Ўзбекистон, Австралия, Япония, Жанубий Корея, Эрон каби мамлакатлар ЖЧ саралаши олдидан халқаро ўртоқлик ўйини ўтказиш борасида қийинчиликка дуч келади. Яъни, улар бу вақтда легионер футболчилар хизматидан фойдалана олмайди.\nҚатар эса Туркманистонга қарши ўйнамоқда, Сурия Малайзия билан беллашиши, Таиланд ўз лигасининг легионерларига қарши саф тортиши мумкин. Олдинги икки ўйин ФИФА рейтингида ҳисобга олинади ва «А» тоифа регламентига амал қилинади. Таиланд эса мамлакатда тўп сураётган хорижий легионерларига қарши ўйинидан тушадиган пулни хайрия йўлида сарф этиши ҳақида Facebook саҳифасида маълумот берди.\nЎзбекистон танлаган йўл мутлақо бошқа. Ўйин ёпиқ, машғулотларнинг ҳам ОАВ кўзидан панада ўтаётгани Қирғизистон мавзудан ташқарида эканини кўрсатиб турибди. Йўқса, ўйин панада ўтса-да, футболчиларнинг машғулот бу қадар яширин бўлмасди.\nБош жамоанинг мухлислар билан яқинлашиш ўрнига, улардан қочишга ҳаракат қилиши тушунарсиз ҳолат. Қирғизистонга қарши учрашувга ташриф буюрадиган ишқибозлар катта эҳтимол билан футболчиларни қўллаб-қувватлаб, уларга расмий ўйинларда омад тилаши, руҳият бериши ва кайфиятини кўтариш учун хизмат қилиши мумкин эди.\nИқтисодий томондан олиб қарасак, ЎФФ чипта сотиш орқали ҳам бироз фойда қилиши ҳам мумкин эди. «Терма жамоамиз муҳим учрашувлар арафасида турибди, Қирғизистонга қарши ўйин бунинг учун тайёргарлик вазифасини ўтаб беради. Стадионга келинг, футболчиларни қўллаб-қувватланг, биз бир жамоамиз ва мақсад сари биргаликда курашамиз», — деб «Спорт»да ролик берса, келарди 10 минг бўлса ҳам ишқибоз. Энг арзон чипта 10 мингдан, қиммати 30 мингдан сотилса, ЎФФ учрашувга кетган ҳаражатларини қисман чиқариб олиши мумкин эди.\nБабаян нотўғри иш қилди демоқчи эмасман. Натижага у жавобгар. Агар футболчиларини ҳаммадан яширишни истаса — бемалол. Хитой ва Жанубий Корея таслим этилса ҳамма хурсанд, йўқса, ҳаммасига ўзи жавоб беради. Умуман мураббий тактикасини ҳурмат қилишимиз керак.\nАммо хатони хато билан тўғирлашга уриниш — катта хато. ФИФА низомида йўқ нарсани бор деб кўрсатиш, футбол жамоатчилигига нисбатан ҳурматсизлик. Давримизда ахборотни яширишга уринишни оқлаб бўлмайди, бунинг иложи йўқ. Биз бугун ҚФФга ҳам, ФИФАга ҳам тўғридан-тўғри чиқишимиз, бор ҳақиқатни билишга уринишимиз мумкин. ЎФФнинг вазифаси эса ҳақиқатни яширмай, бор гапни айтиш. Сардор Раҳматуллаев Халқаро пресс-клубда шаффофлик ҳақида бонг урса-ю, шундай катта ташкилот арзимаган ишларни деб «қовун тушириб» юрса, уят бўлиб кетса керак.\nҲа, айтганча, Қирғизистонга қарши ўйинимизни хитойликлар кўриб қолгани билан ҳеч нарса ўзгармайди. Термани асосий футболчилари легионерлар экани инобатга олинса ва айнан улар расмий ўйинларда муҳим фигура экани айтилса, Хитой Ўзбекистон чемпионатида ўйнаётган футболчиларнинг Қирғизистон билан ўйинидан ҳеч нарсани тушуна олмайди. Қўрқмаслик керак, мухлисларни ҳурмат қилиш керак. Биз истаётганимиз бор-йўғи шу.\n19:25, 22.09.2020 // 154257\n23:58, 22.09.2020 // 122457\n20:35 Кеча // 107322\n11:39 Кеча // 84718\n22:33 Кеча // 73519


ХМТ Женевада меҳнат муносабатларини муҳокама қилади\n10:08 / 05.06.2017\n5 июнь куни дунёнинг 187 мамлакати ҳукуматлари, касаба уюшмалари ва тадбиркорлари Женевада тўпланишади. Бу ерда 106-Халқаро меҳнат конференциясининг сессияси бўлиб ўтмоқда. Халқаро Меҳнат ташкилотининг олий органи ҳисобланувчи ушбу анъанавий форум иштирокчилари меҳнат миграцияси, иқлим ўзгаришига қарши кураш чораларининг бандликка таъсири, аёллар ва эркакларнинг иш жойларида тенглигини таъминлаш каби масалалар муҳокама қилинади. Конференцияда Ўзбекистон Бандлик ва меҳнат муносабатлари вазири Азиз Абдуҳакимов, Савдо-саноат палатаси раиси Алишер Шайхов, Ўзбекистон Бош вазири ўринбосари, Хотин-қизлар қўмитаси раиси Танзила Норбоева, Касаба уюшмалари федерацияси раиси ўринбосари Бахтиёр Маҳмадалиев иштирок этади. Бу ҳақда Бандлик ва меҳнат муносабатлари вазирлиги матбуот хизмати Кун.uz’га маълум қилди.\nАнжуманда ХМТ бош директори Гай Райдер "Ўзгариб бораётган шартларда меҳнат: Яшил ташаббус" номли маъруза қилиши кутилмоқда. У иқлим ўзгаришларининг меҳнат соҳасига таъсирига бағишланган. ХМТ, хусусан, атроф-муҳитни ҳаддан ташқари ифлослантирувчи, шунингдек, энергияни кўп сарфловчи ва кўп материаллар талаб қилувчи соҳалардаги ишлаб чиқаришлар аста-секин барҳам топишини кутмоқда. Шу билан бир вақтда, дунёнинг турли бурчакларидаги аксар меҳнаткашлар "яшил иқтисодиёт" талабларига мослашишларига тўғри келади. Женевада ушбу масала бўйича бўлиб ўтадиган пленар муҳокамада янги иқтисодий шароитларга "адолатли ўтишни таъминлаш"га доир тавсиялар ишлаб чиқарилиши кутилмоқда.\n16 июнгача ўз ишини давом эттирувчи анжуманда, табиий офатлар ва зиддиятлар бўлаётган минтақаларда болаларни меҳнатдан муҳофаза қилиш муаммоси ҳам эътибордан четда қолмайди. Бу мавзудаги мунозаралар 12 июнь кунги Бутунжаҳон болалар меҳнатига қарши кураш куни муносабати билан ташкил этади. "Юқори даражада"ги мажлис 15 июнда бўлиб ўтиши режалаштирилган.\nЖорий йилда ҳукуматлар вакиллари, касаба уюшмалари раҳбарлари ва тадбиркорлик бирлашмалари "Меҳнат дунёсида аёллар"ни ҳам муҳокама қилади. Бундан ташқари, форумда ХМТнинг долзарблигини йўқотган 6та конвенциясини бекор қилиш, 71-Тавсияга (урушдан тинчликка ўтиш даврида бандлик масалаларини ҳал этиш) ўзгартишлар киритиш ҳам муҳокама қилинади.\nХМТ – БМТ тизимининг махсус идораси бўлиб, ижтимоий адолат, халқаро тан олинган иинсон ҳуқуқлари ва меҳнат соҳасидаги ҳуқуқларни илгари суриш билан шуғулланади.\nХМТ: Ўзбекистон пахта далаларида болалар меҳнатига барҳам берилди


Олимлар АҚШда коронавирусга чалинишнинг илк ҳолатлари 2019 йилнинг декабрида содир бўлганини маълум қилди - Daryo\n23:33, 16.06.2021 12101\nОлимлар АҚШда коронавирусга чалинишнинг илк ҳолатлари 2019 йилнинг декабрида содир бўлганини маълум қилди\nАҚШда коронавирусга чалинишнинг илк ҳолатлари 2019 йилнинг декабрь ойида содир бўлган, қон намуналарини ўрганиш бўйича ўтказилган тадқиқот натижалари шундан далолат бермоқда. Бу ҳақда Миллий соғлиқни сақлаш институти (NIH) маълум қилди.\n«Ушбу тадқиқот натижалари шуни кўрсатадики, SARS-CoV-2 инфекцияси Қўшма Штатларда қайд этилганидан олдинроқ пайдо бўлган бўлиши мумкин», — дейилади NIH ахборотида.\nТадқиқот давомида олимлар 2020 йил 2 январдан 18 мартгача 50 та штат аҳолиси томонидан тақдим этилган 24 000 дан ортиқ қон намуналарини текшириб чиқди. Унда 2020 йил январь ойининг бошларига келиб маълум миқдордаги америкаликларда антитаналар пайдо бўлгани аниқланди. Шу билан бирга, ўша пайтда мазкур штатларда вирус юқтириш ҳолатлари расман қайд этилмаган эди.\n2020 йил 30 ноябрь куни АҚШ Соғлиқни сақлаш вазирлигининг Касалликларни назорат қилиш ва олдини олиш бўйича бошқармаси (CDC) олимлари ҳам ўз тадқиқотларини ўтказган эди. Натижада COVID-19 инфекциясининг биринчи ҳолатлари АҚШда 2019 йил декабрида содир бўлгани аниқланган. Америка Қизил Хоч ташкилоти тўққиз штат аҳолисидан 13 декабрдан 17 январгача қон намуналарини олган. 7389 та намунанинг 106 тасидан SARS-CoV-2’га қарши антитаналар топилган.\nАҚШда коронавирусга чалиниш бўйича биринчи ҳолат 2020 йил 19 январда расман тасдиқланган эди.\nУхань вирусология институтининг уч нафар олими коронавирус ҳақидаги илк хабарлардан аввалроқ оғир касалланган — WSJ\n11:18, 28.06.2021 82399\n12:12, 30.06.2021 64374\n21:52, 20.07.2021 68629\n08:37 Бугун 2197\n08:32 Бугун 3213\n08:10 Бугун 4342\n01:48 Бугун 21957\n17:08, 24.07.2021 79470\n19:13, 24.07.2021 71593\n21:15, 25.07.2021 63891\n21:32, 24.07.2021 53166